นายกรัฐมนตรี ชวนชาวไทยส่งแรงใจเชียร์นักกีฬาไทยในโอลิมปิกโตเกียวเกมส์
ความเคลื่อนไหวของของการแข่งขันกีฬาโอลิมปิกเกมส์ 2020 ที่กรุงโตเกียวประเทศญี่ปุ่น ซึ่งทัพนักกีฬาไทยได้เหรียญทองแรกจาก พาณิภัค วงศ์พัฒนกิจ ในกีฬาเทควันโด ล่าสุด นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี แสดงความยินดีกับความสำเร็จของ พาณิภัค วงศ์พัฒนกิจ พร้อมส่งกำลังใจให้นักกีฬาทุกประเภทและเชิญชวนคนไทยร่วมส่งกำลังใจเชียร์กองทัพนักกีฬาไทย ในโอลิมปิก โตเกียว 2020 ถึงวันที่ 8 สิงหาคมนี้  ขณะที่ พลเอกประวิตร วงษ์สุวรรณ รองนายกรัฐมนตรี ในฐานะประธานคณะกรรมการโอลิมปิกแห่งประเทศไทยฯ ได้ชื่นชมและแสดงความยินดีกับ “น้องเทนนิส” พาณิภัค วงศ์พัฒนกิจ นักกีฬาเทควันโดสาวไทย ที่คว้าเหรียญทองแรกให้กับทัพนักกีฬาไทยในโอลิมปิกโตเกียวเกมส์ พร้อมขอบคุณทีมงานและโค้ช รวมทั้งสมาคมเทควันโดแห่งประเทศไทย ที่สนับสนุนให้การฝึกซ้อมนักกีฬาอย่างต่อเนื่อง ท่ามกลางข้อจำกัดในสถานการณ์โควิด-19รองนายกรัฐมนตรี กล่าวเพิ่มว่า ขอเป็นกำลังใจให้กับนักกีฬาทุกคนในทุกประเภทการแข่งขัน ขอให้ทำหน้าที่อย่างเต็มกำลัง เพื่อเป็นตัวแทนนำชัยชนะมาสู่คนไทยทั้งประเทศและขอเชิญชวนคนไทยทุกคน ติดตามเชียร์และส่งกำลังใจให้นักกีฬาในการแข่งขันด้วย  ขณะที่ผลการแข่งขัน ในกีฬาแบดมินตัน รอบแบ่งกลุ่มประเภทคู่ผสม เดชาพล พัววรานุเคราะห์ กับทรัพย์สิรี แต้รัตนชัย คู่มือวาง 3 ประเดิมสนามตบชนะชนะคู่จากแคนาดา 21-13, 21-6 เช่นเดียวกับหญิงเดี่ยว บุศนันทน์ อึ๊งบำรุงพันธุ์ มือ 10 ตบชนะ มาเซียส ดาเนียลา จากเปรู 21-4, 21-9 ส่วนหญิงคู่ จงกลพรรณ กิติธรากุล กับ รวินดา ประจงใจ หลังจากพ่ายจีนมาจากเกมแรก วันนี้ ลงสนามพบ คิม โซยอง และ คอง ฮียอง จากเกาหลีใต้ ซึ่งสองนักตบสาวไทย พยายามสู้อย่างเต็มที่แต่ก็ต้านสาวแดนกิมจิไม่ไหว พ่ายไป 0-2 เกม 19-21 และ 22-24 โดยนัดต่อไปเตรียมพบกับ คู่นักตบสาวบัลแกเรีย ในวันที่ 27 ก.ค. เวลา 17.20 น. ขณะที่การแข่งขันยิงปืน ประเภทปืนสั้นอัดลม 10 เมตรหญิง รอบคัดเลือก “ธัญญ่า” ธันยพร พฤกษากร นักแม่นปืนสาวไทย ทำผลงานดีสุด 570 คะแนน จบอันดับ 22 จากทั้งหมด 53 คน ไม่ผ่านเข้ารอบชิงชนะเลิศ ส่วนเหรียญทองเป็นของ วิตาลินา บาทซาราสคินา จากคณะกรรมการโอลิมปิกรัสเซีย ยิงในรอบชิงชนะเลิศได้ 240 คะแนน ขณะที่การแข่งขันมวยสากลสมัครเล่น รุ่นเวลเตอร์เวต 69 กก.หญิง ใบสน มณีก้อน ชนะ นักมวยจากรัสเซีย 4-1 เสียง ผ่านเข้าสู่รอบ 16 คนสุดท้ายเช่นเดียวกับรุ่นเฟเธอร์เวต 57 กก. ชาย ฉัตร์ชัยเดชา บุตรดี สอนเชิงชนะนักชกจากสหราชอาณาจักร อย่างเป็นเอกฉันทน์ ซึ่งในวันนี้ จุฑามาศ จิตรพงศ์ ขึ้นชกรุ่นฟลายเวต 51 กก.หญิง พบ รูเมซ่า บูอาลัม จากแอลจีเรีย ผลปรากฏว่า นักชกสาวไทยโชว์ฟอร์มการออกหมัดได้อย่างจะแจ้ง เอาชนะไปแบบสบายๆ 5-0 เสียง ผ่านเข้ารอบ 16 คนสุดท้าย ไปเจอกับ ไอริช มาจีโน จากฟิลิปปินส์ ในวันที่ 29 ก.ค. เวลา 11.30 น. นายพิชัย ชุณหวชิร นายกสมาคมกีฬามวยสากลแห่งประเทศไทย เปิดเผยว่า พอใจฟอร์มการชกนักมวยของไทย สำหรับ ใบสน มณีก้อน ประสบการณ์อาจเป็นรองแต่เรื่องของแท็คติกและหัวใจนักสู้ไม่เป็นรองใคร อาจจะมีการตื่นเวทีบ้าง แต่สุดท้ายก็ทำหน้าที่ได้ดีมาก แต่อาจจะต้องปรับของเรื่องสมาธิในรอบ16 คน ที่เจอกับฮอง กู่ จากจีน เพราะมีดีกรีและความโชกโชนสังเวียนมากกว่า ถือว่าเป็นด่านหินและบททดสอบของใบสนอย่างแท้จริง แต่ถ้าผ่านไปได้น่าจะมองถึงเหรียญรางวัลได้เลยสำหรับรุ่นนี้ ขณะที่ผลงานของ ฉัตร์ชัย เดชา บุตรดี ที่ชนะนักมวยอังกฤษ ถือว่าทำหน้าที่ได้ดี ผ่านเข้ารอบ 16 คนได้ เชื่อมั่นว่า หากยังรักษาฟอร์มนี้ไว้ได้และไม่มีปัญหาเรื่องอุบัติเหตุน่าจะผ่านเข้ารอบต่อไป ขณะที่ จุฑามาศ จิตรพงศ์ ก็ประเดิมสังเวียนได้ดีเช่นกัน  สำหรับการแข่งขันในช่วงบ่าย เวลา 13.05 น. ศิริพร แก้วดวงงาม ลงแข่งขันวินด์เซิร์ฟ ประเภทอาร์เอสเอ็กซ์ หญิง เรซ 1, ยูโด 52 กิโลกรัม หญิง รอบ 32 คนสุดท้าย กชกร วรสีหะ พบ ซูมิยะ อิราอุย จากโมร็อกโก, เวลา 17.20 น. แบดมินตันหญิงเดี่ยว รอบแบ่งกลุ่ม “เมย์” รัชนก อินทนนท์ พบ ลอร่า ซาโรซี่ จากฮังการี ถ่ายทอดสดทางพีพีทีวี, เวลา 18.00 น. แบดมินตันชายเดี่ยว รอบแบ่งกลุ่ม กันตภณ หวังเจริญ พบ ไค ไชเฟอร์ จากเยอรมนี ในขณะที่ สุธาสินี เสวตรบุตร รอผลการประกบคู่ การแข่งขันเทเบิลเทนนิส ประเภท หญิงเดี่ยวรอบสอง ถ่ายทอดสดทางพีพีทีวีเช่นกัน นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา ที่ได้เดินทางมาเยี่ยมให้กำลังใจนักกีฬาในโอลิมปิกเกมส์ เปิดเผยว่า โอลิมปิกเกมส์ครั้งนี้เรามีนักกีฬามาแข่งขันถึง 41 คน ก็อยากจะได้เหรียญทองกลับไปสู่ประเทศไทย เพื่อเป็นสิ่งที่ช่วยทำให้จิตใจคนไทยได้ผ่อนคลายในช่วงสถานการณ์วิกฤตโควิด-19 ถ้านักกีฬาได้เหรียญทองกลับไปก็จะเป็นแรงบวกให้กับคนไทย โดยส่วนตัวอยากจะให้ได้สัก 2-3 เหรียญทอง ซึ่งก็ยังมีมวยสากล และแบดมินตันที่ยังมีโอกาสลุ้นอยู่ ก็อยากจะแสดงให้เห็นว่าแม้นักกีฬาไทยจะมาน้อย แต่ก็หยิบเหรียญทองกลับไปได้  ในส่วนเงินรางวัลสำหรับนักกีฬาที่ได้รับเหรียญจากโอลิมปิกเกมส์ ซึ่งเหรียญทองรับ 12 ล้านบาท แบบแบ่งจ่าย?หรือ 10 ล้านบาท แบบเงินสด ทางกองทุนพัฒนาการกีฬาแห่งชาติ เตรียมเอาไว้แล้ว โดยการประชุมบอร์ดกองทุน จะมีขึ้นวันที่ 30 กรกฏาคม ยืนยันว่า นักกีฬาที่ได้เหรียญก่อนวันดังกล่าว จะผลักดันให้การกีฬาแห่งประเทศไทย นำชื่อเสนอทันที เพื่อให้ได้รับเงินอย่างเร็วที่สุด โจเซฟ สคูลลิ่ง นักว่ายน้ำสิงคโปร์ เจ้าของเหรียญทองรายการผีเสื้อ 100 เมตรชาย กีฬาโอลิมปิกเกมส์ 2016 ซึ่งจะลงป้องกันแชมป์ในโอลิมปิกเกมส์ 2020 ออกมาเปิดเผยว่า ถึงแม้จะเป็นแชมป์ในรีโอ 2016 มา แต่ 5 ปีที่ผ่านมา ฟอร์มไม่คงที่ อย่างไรก็ตามตอนนี้มีความกดดันน้อยลงมาก ส่วนการลงแข่งโอลิมปิกครั้งนี้จะไปเพื่อแชมป์หรือไม่ ก็คงต้องดูว่าทำได้แค่ไหน แต่จะไม่กดดันตัวเอง ขณะที่ โลเปซ มิโร่ โค้ชของสคูลลิ่ง กล่าวว่า หลังจากที่ได้เหรียญโอลิมปิกแล้ว โจเซฟ สคูลลิ่ง  ก็เสียความเป็นส่วนตัว เพราะมีแต่คนอยากจะให้ทำสิ่งต่างๆมากมาย โดยที่ไม่เข้าใจเลยว่าเขาเคยผ่านช่วงเวลาไม่ดีอะไรมาบ้าง ดังนั้นสิ่งที่สำคัญที่สุด คือ สคูลลิ่ง  ต้องลุกขึ้นสู้เพื่อสร้างโอกาสให้ตัวเองแสดงให้เห็นว่ามีดีอีกครั้ง